Nihon Hidankyō

Nihon Hidankyō (jap. , Afkörten vun ), in engelsch Eegenöversetten Japan Confederation of Atomic and Hydrogen Bomb Sufferers Organizations, is en japaansch Freedensorganisatschoon, de sück gegen de nukleare Uprüsten in de Welt insett. Se versteiht sück vör allen as eenzige natschonale Organisatschoon för de Överlevenden vun de Atombombenabwürfe up Hiroshima un Nagasaki to’n Enn’n vun den Tweeten Weltkrieg, de as „Hibakusha“ betekent wurrn. De Liddmaaten stammen ut all japaansch Präfekturen. De Organisatschoon kreeg 2024 den Freedensnobelpries tospraaken.

 Geschichte 
Nihon Hidankyō wurr an’n 10. August 1956 vun Senji Yamaguchi in Tokio grünnd, mit dat Teel, de Interessen vun den Bedrapenen vun de Atombombenabwürfe to vertreeden. Yamaguchi sülvst hett an’n 9. August 1945 as 14-johrig Arbeiter in en Wappenfabrik vun Mitsubishi in Nagasaki starke Strahlenverbrennungen erleeden, de sien Gesicht blievend entstellt hemm; he is 2013 storven.

To de Teelen vun de Organisatschoon hörrn vör allen de Insatz gegen en nuklearen Krieg as ok de Vernichtung vun all nuklearen Wappen un dat en internatschonal Verdrag to de Ächtung vun Atomwappen ünnerschreven wurrd. Buterdem fordert se en staatliche Entschädigung för de Opfer un Schäden vun de Atombombenabwürfe un begrünnd dat dormit, dat de Staat sück an den Weltkrieg bedeeligt hett un dormit Schäden dör de Bombardeeren to verantworten hett. Sluutend fordert se en Sekern vun den Schuul un Ünnerstütten vun de Hibakusha, vun de dormals noch mehr as 300.000 in Japan un völ wiedere in Korea un anner Deelen vun de Welt leeven deen. För dat 2024 wurr vun dat japaansch Gesundheitsministeriums faststellt, dat dat Dörsnittsöller vun de levend Hibakusha 85,58 Jahre betroog un dat dat in’n März 2024 dorvan noch 106.825 in Japan leven deen, de to’n gröttsten Deel in Hiroshima (51.275 Personen) un Nagasaki (25.966 Personen) keemen.

2005 harrn de Nihon Hidankyō un Senji Yamaguchi all to de Favoriten för den Freedensnobelpries hörrt, kreegen hüm aber nich. 2024 wurr de Organisatschoon de Pries denn doch noch tospraaken.

 Weblinks 
 Website vun Nihon Hidankyō (englisch)

 Enkeld Nahwiesen 

Kategorie:Japan
Kategorie:Organisatschoon
Kategorie:Freedensnobelpries